รฟท.จ่อร่าง TOR-ราคากลางรถไฟทางคู่ 5 เส้นทาง เสนอคมนาคมใน 2 สัปดาห์
รฟท.เตรียมร่าง TOR-ราคากลางรถไฟทางคู่ 5 เส้นทางใหม่ เสมอก.คมนาคมภายใน 2 สัปดาห์ เล็งคัดเลือกผู้รับเหมาได้ราว ก.ย.-ต.ค.นี้
21 มี.ค. 2560

นายอานนท์ เหลืองบริบูรณ์ รักษาการผู้ว่าการ การรถไฟแห่งประเทศไทย (รฟท.) เปิดเผยว่า ตามที่คณะกรรมการกำกับการจัดซื้อจัดจ้าง (ซูเปอร์บอร์ด) ได้มีมติให้รื้อเงื่อนไขการประกวดราคา(TOR) ของโครงการก่อสร้างรถไฟทางคู่ 5 เส้นทาง และให้จัดทำแบ่งสัญญาการจ้างงานเล็กลง รฟท.จะต้องไปพิจารณาในรายละเอียดเกี่ยวกับวงเงิน ระยะเวลาก่อสร้าง กิจกรรมเพิ่มเติม และในบ่ายวันพรุ่งนี้ (22 มี.ค.)จะประชุมร่วมกับซูเปอร์บอร์ดเพื่อหาข้อสรุปร่วมกันก่อนดำเนินการร่าง TOR ใหม่ โดยคาดว่าจะนำเสนอร่าง TOR ใหม่ของโครงการรถไฟทางคู่ 5 เส้นทางภายใน 2 สัปดาห์ต่อกระทรวงคมนาคม ก่อนจะนำเสนอต่อครม.ต่อไป
“ถ้าแยกสัญญาย่อยลง รับผู้รับเหมาเล็กลง โอกาสความสำเร็จของงานน้อยลง ก็ต้องรับความเสี่ยงตรงนี้” นายอานนท์ กล่าว
ทั้งนี้ การจัดทำร่าง TOR จะทำขนานไปกับการยื่นนำเสนอที่ประชุมครม.พิจารณาอนุมัติใหม่ เพราะมีการเปลี่ยนแปลงรายละเอียดมากพอสมควร โดยราคากลางจะออกพร้อมร่าง TOR  ซึ่งในเบื้องต้น รฟท.จะใช้เวลาคัดเลือกผู้รับเหมาในโครงการรถไฟทางคู่ 5 เส้นทางได้ประมาณ เดือน ก.ย.-ต.ค.60
อนึ่ง TOR เดิมของโครงการก่อสร้างรถไฟทางคู่  5 เส้นทาง แบ่งเป็นสัญญาละ 1 เส้นทาง ได้แก่ 1) งานก่อสร้างโครงการรถไฟทางคู่ ช่วงมาบกะเบา- ชุมทางจิระ  ระยะทาง 132 กม. ราคากลาง 29,447.31 ล้านบาท 2) งานก่อสร้างโครงการถไฟทางคู่ ช่วงลพบุรี-ปากน้ำโพ ระยะทาง 116 กม. ราคากลาง 23,900 ล้านบาท  3)งานก่อสร้างโครงการรถไฟทางคู่ ช่วงนครปฐม-หัวหิน ระยะทาง 169 กม. ราคากลาง 19,270 ล้านบาท , 4)งานก่อสร้างโครงการรถไฟทางคู่ ช่วงหัวหิน-ประจวบคีรีขันธ์ ระยะทาง 84 กม. ราคากลาง 9,990 ล้านบาท และ 5)งานก่อสร้างโครงการรถไฟทางคู่ข่วงหัวหิน-ชุมพร ระยะทาง 167 กม. ราคากลาง 16,500 ล้านบาท